ΥΕΚΑ 15.42.007

**ΕΙΣΗΓΗΤΙΚΗ ΕΚΘΕΣΗ ΠΡΟΣ ΤΗ ΒΟΥΛΗ ΤΩΝ ΑΝΤΙΠΡΟΣΩΠΩΝ**

**Οι περί Τμήματος Εργασιακών Σχέσεων (Σχέδια Υπηρεσίας) – Θέση Διευθυντή Κανονισμοί του 2022**

 Σύμφωνα με τα άρθρα 27 και 87 των περί Δημόσιας Υπηρεσίας Νόμων του 1990 έως 2022, τα γενικά καθήκοντα και ευθύνες κάποιας θέσης και τα προσόντα που απαιτούνται για την κατοχή της καθορίζονται στα Σχέδια Υπηρεσίας που καταρτίζονται από το Υπουργικό Συμβούλιο με Κανονισμούς που εγκρίνει η Βουλή των Αντιπροσώπων.

2. Το Υπουργείο Εργασίας και Κοινωνικών Ασφαλίσεων ανταποκρινόμενο στην εγκύκλιο Επιστολή του Τμήματος Δημόσιας Διοίκησης και Προσωπικού με αρ. φακ. 15.42.001.001 και ημερ. 21/05/2021, για τροποποίηση των Σχεδίων Υπηρεσίας που εμπεριέχουν πρόνοιες, είτε αναχρονιστικές, είτε ασαφείς, είτε δεν ανταποκρίνονται στα σημερινά δεδομένα, εντόπισε ότι το Σχέδιο Υπηρεσίας του Διευθυντή Τμήματος Εργασιακών Σχέσεων χρήζει εκσυγχρονισμού.

 3. Συγκεκριμένα, στα πλαίσια του εκσυγχρονισμού του Σχεδίου Υπηρεσίας του Διευθυντή Τμήματος Εργασιακών Σχέσεων έγιναν τροποποιήσεις που είχαν να κάνουν με αναχρονιστικούς όρους, όπως Υπηρεσία Βιομηχανικών Σχέσεων και θέματα βιομηχανικών σχέσεων, οι οποίοι αντικαταστάθηκαν με τους όρους Τμήμα Εργασιακών Σχέσεων και θέματα εργασιακών σχέσεων. Η ευρεία γνώση των βιομηχανικών σχέσεων αντικαταστάθηκε με τον όρο πολύ καλή γνώση των εργασιακών σχέσεων και από τα απαιτούμενα προσόντα αφαιρέθηκε το πανεπιστημιακό δίπλωμα στα εμπορικά, καθώς δεν υπάρχει πλέον ο συγκεκριμένος κλάδος σπουδών. Τέλος, αφαιρέθηκε από τη δεκαετή πείρα η φράση «κατά προτίμηση στη Δημόσια Υπηρεσία», εφόσον αυτό συνιστούσε κατάφορη διάκριση κατά των εργαζομένων εκτός δημόσιας υπηρεσίας.

4. Η αρμόδια Υπεπιτροπή της Μικτής Επιτροπής Προσωπικού συζήτησε το πιο πάνω Σχέδιο Υπηρεσίας στη συνεδρία της στις 15/03/2022 και συμφώνησε όπως συστήσει την έγκριση του, όπως καθορίζεται στους περί Δημόσιας Υπηρεσίας Νόμους του 1990 έως 2022.

5. Το υπό αναφορά Σχέδιο Υπηρεσίας, το οποίο ετοιμάσθηκε υπό τη μορφή Κανονισμών και έτυχε νομοτεχνικού ελέγχου από τη Νομική Υπηρεσία της Δημοκρατίας, επισυνάπτεται ως **Παράρτημα 01**.

6. Δεδομένου ότι πρόκειται για αναθεώρηση του Σχεδίου Υπηρεσίας, επισυνάπτεται για σκοπούς σύγκρισης το υφιστάμενο Σχέδιο Υπηρεσίας ως **Παράρτημα 02**

7. Μετά από Πρόταση της Υπουργού Εργασίας και Κοινωνικών Ασφαλίσεων, το Υπουργικό Συμβούλιο με Απόφαση του, ημερομηνίας 20/04/2022, η οποία επισυνάπτεται ως **Παράρτημα 03**:

 (α) ενέκρινε τους Κανονισμούς με τίτλο Οι περί Τμήματος Εργασιακών Σχέσεων (Σχέδια Υπηρεσίας) – Θέση Διευθυντή Κανονισμοί του 2022» (Παράρτημα 01)

(β) εξουσιοδότησε την Υπουργό Εργασίας και Κοινωνικών Ασφαλίσεων να τους καταθέσει στη Βουλή των Αντιπροσώπων για έγκριση, σύμφωνα με το εδάφιο (4) του άρθρου 87 των περί Δημόσιας Υπηρεσίας Νόμων του 1990 έως 2022, και

(γ) να επιφέρει στους εν λόγω κανονισμούς οποιεσδήποτε τροποποιήσεις κρίνει σκόπιμες κατά το στάδιο της επεξεργασίας και συζήτησης τους στη Βουλή των Αντιπροσώπων, προ έγκρισης τους, άνευ επαναφοράς τους στο Συμβούλιο.

ΥΠΟΥΡΓΕΙΟ ΕΡΓΑΣΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ

02 ΜΑΪΟΥ 2022

ΑΧ/